Comencen les obres de la tercera fase de l'aparcament de Les Neus
09 de Gener de 2020

· Amb aquesta actuació, la capacitat de la instal·lació s'incrementa en 160 places.

L'aparcament de les Neus, conegut com a pàrquing de Celae, veurà incrementada la seua capacitat després de les obres d'ampliació que es van iniciar el passat 7 de gener. Serà la tercera fase d'una infraestructura que afavoreix la mobilitat de la ciutadania i la sostenibilitat mediambiental de la localitat.

L'actuació, que ocuparà una superfície de 4.000 metres quadrats, farà que la capacitat  de l'aparcament s'incremente en 160 places, la qual cosa beneficiarà clarament a aquells usuaris que vulguen disposar d'aparcament gratuït a escassos metres del centre de la població. El cost de les obres ascendeix a més de 90.000 euros sufragats íntegrament per fons municipals.

L'alcalde de l'Eliana, Salva Torrent, ha manifestat que “amb aquesta tercera fase l'Ajuntament continua per un camí iniciat fa anys i que no és un altre que aconseguir una ciutat per a les persones i no per als vehicles”, afegint que “l'Eliana ha de ser una ciutat saludable i cohesionada on la gent puga caminar i gaudir de tot el que el municipi ofereix”.